**Organizácia a podmienky výchovy a vzdelávania**

**súkromnej základnej školy GALILEO SCHOOL**

**do konca školského roka 2019/2020**

**Základné rozhodnutia**

GALILEO SCHOOL s.r.o. ako zriaďovateľ SZŠ GALILEO SCHOOL, spolu so súhlasom riaditeľky SZŠ rozhodli o otvorení základnej školy pre ročníky 1 – 5, na základe Rozhodnutia ministra školstva, vedy, výskumu a športu SR, a to od termínu 1.6.2020.

Na základe nariadenia bude škola otvorená v pracovné dni na maximálne povolený čas deväť hodín a to od 7:30 do 16:30 hod., pričom popoludní bude otvorený aj školský klub detí.

Zároveň bude otvorená aj školská jedáleň, v ktorej bude pripravovaná strava pre všetkých prihlásených stravníkov, a to formou suchej desiaty a olovrantu a varenej stravy na obed s tým, že desiata a olovrant budú podávané predovšetkým v priestoroch učební a denných miestností a obed v jedálni s využitím exteriérového sedenia.

Na základe prieskumu zrealizovaného v dňoch 18. – 20.5.2020, sa 95% rodičov vyslovilo za návrat detí do školy. Vzhľadom na túto skutočnosť budú otvorené všetky triedy ročníkov 1 – 5, pričom počet detí v jednej skupine bude priemerne 15 žiakov. V prípade, že by v dvoch triedach jedného ročníka klesol počet žiakov spolu pod číslo 16, môžu byť tieto dve skupiny vždy od aktuálneho pondelka spojené.

Zriaďovateľ v čase nariadeného uzavretia školy zabezpečil dôkladné čistenie priestorov a dezinfekciu. Vo vstupných priestoroch boli osadené automatické bezdotykové dávkovače dezinfekcie rúk, pri hlavnom vchode bol osadený biometrický terminál s meraním teploty a s kontrolou aplikovaného rúška, ďalej bol vo vstupnej hale osadený automatický navliekač návlekov na topánky. Škola má zabezpečené aj bezdotykové merače teploty.

Dávkovače na dezinfekciu rúk boli osadené pred všetkými toaletami, na každom poschodí. Pri všetkých umývadlách ako na toaletách tak v triedach boli osadené plagáty s piktogramami, popisujúcimi správne umývanie rúk. Všetky prostriedky na umývanie rúk boli vymenené za dezinfekčné. Pri umývadlách sú osadené zásobníky na jednorazové utierky. Všetky odpadové nádoby vo všetkých priestoroch mali odstránené kryty tak, aby mohli byť používané bezdotykovo.

**Stravovanie**

Desiaty a olovranty sa budú podávať v triede, alebo v miestnosti, kde sa skupina zdržuje počas dňa, využívať budeme tiež exteriérové sedenia. V tom prípade učiteľ zabezpečí dezinfekciu rúk pred konzumáciou jedla.

Obedy budú vydávané podľa harmonogramu tak, aby sa skupiny žiakov nepremiešavali. Pre tieto účely je možné využívať vnútorné priestory jedálne a tiež sedenia v exteriéri.

Stravu vydáva personál spolu s čistým príborom. Žiaci si sami jedlo a pitie nedokladajú a neberú si ani príbory.

**Postup pri podozrení na ochorenie Covid-19**

Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest) nesmie vstúpiť do priestorov základnej školy.

Ak žiak v priebehu dňa vykazuje niektorý z možných príznakov COVID-19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú. O podozrení na nákazu COVID – 19 základná škola informuje príslušný RÚVZ tak, ako je to v prípade iných infekčných ochorení.

Ak sa u zamestnanca základnej školy objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa školy a opustí školu v najkratšom možnom čase s použitím rúška.

**Postup v prípade potvrdenia ochorenia Covid-19**

Základná škola postupuje podľa usmernenia miestne príslušného RÚVZ.